Друкаванне, як і вышэйшую адукацыю ды навуку, наш суайчыннік распачынае не ў родных мясцінах. Пакуль пераважная большасць людзей ніколі не пакідалі ваколіц сваёй вёскі ці мястэчка, палачанін пабываў у многіх краінах, зведаўшы паўкантынента. Для ажыццяўлення сваёй грандыёзнай задумы ён абраў Чэшскае Каралеўства, а менавіта сталіцу Прагу. Мабыць, – таму што там ужо было кнігадрукаванне, меліся патрэбныя майстры ды ўмовы; магчыма, пасля Кракава Францыск там навучаўся ў пражскім Карлавым універсітэце; а яшчэ, краіна гэта была славянскай, як і ягоная Радзіма.